Ikävä tapaturma Helsingissä
Ikävä tapaturma sattui eilen klo 11 aikaan a.-p. Ruoholahden satamassa. Hinaaja-aluksen piti irroittaa lotja jäästä vetämällä köydestä, joka oli kiinnitetty lotjan etunokassa olevaan pylvääseen. Hinausköysi kulki tästä pitkin lotjan kantta perään asti, jossa seisoi 20-vuotias lotjamies Helmer Pihlajisto. Kovasta jännityksestä katkesi pylväs ja pingotetun köyden pää irtautuessaan löi Pihlajiston nilkkojen ympäri, katkaisten jalat nilkoista aivan poikki niin että katkenneita osia ei edes ole löydetty, kun ne ovat luultavasti joutuneet mereen köyden mukana. Pihlajisto toimitettiin heti Marian sairaalaan, jossa häntä edelleen hoidetaan. Hänen vointinsa oli, eilen illalla sairaalasta tiedustellessamme sitä, verrattain hyvä, joskin hän tietysti verenvuodon takia on heikko.

[Lähde: Uusi Suometar 5.1.1917 sivu 3]

Anonyymi
Helsinki
Merenkulku
Uusi Suometar
1917